En ny afgift på usunde fødevarer er katastrofal og kommer til at koste arbejdspladser, advarer en nordjysk isproducent ifølge DR Nordjylland. Ifølge den nye Finanslov, der præsenteres senere i dag, bliver øl, sodavand, slik og is dyrere i fremtiden. Alene på is stiger afgiften med 50 procent. Leif Christensen, chef for isfabrikken Vebbestrup Is ved Hobro, er rystet. - Det kommer som et chok for os, at vi kort efter indførslen af fedtafgiften får en ny afgift. Forbrugerne vil nok springe en liter is over en gang i mellem, og det kommer til at koste arbejdspladser, siger Leif Christensen. Hans virksomhed har omkring 10 ansatte. Regeringen vil hente 635 millioner kroner om året på de ekstra afgifter på usunde fødevarer.

Opsummering:
50 % afgiftsforhøjelse på is. Det er bare en af de nye afgifter der er indeholdt i den nye finanslov, som fremlægges senere torsdag.